‘অনেকে বলছেন ওখানে চাকরি নেই’, পরীক্ষার দিনই পদ্ম শিবিরকে নিশানা কুণালের

ওয়েব ডেস্ক: দীর্ঘ টালবাহানা ও বিতর্কের পর আজ এসএসসির শিক্ষক নিয়োগের পরীক্ষা। সুপ্রিম নির্দেশে ২৬ হাজারের চাকরি বাতিলের পর ৯ বছর পর পরীক্ষা নিচ্ছে কমিশন। রবিবার নবম-দশমের শিক্ষক নিয়োগ পরীক্ষায় মোট চাকরিপ্রার্থী ৩ লক্ষ ১৯ হাজার ৯১৯ জন। পরীক্ষা কেন্দ্র ৬৩৬। কড়া নিরাপত্তার মধ্যেই শুরু হয়েছে পরীক্ষা। এই পরীক্ষায় বাংলার পরীক্ষার্থীদের পাশাপাশি পরীক্ষায় অংশগ্রহণ করেছেন দেশের একাধিক রাজ্যের পরীক্ষার্থীরাও।

বিজেপি শাসিত উত্তরপ্রদেশ ও বিজেপি জোট শাসিত বিহার থেকে বাংলায় এসএসসি পরীক্ষা দিতে এসেছেন পরীক্ষার্থীরা। উত্তরবঙ্গের কোচবিহারে ধরা পড়েছে এমনই ছবি। এই ছবি প্রকাশ্যে আসতেই রাজ্য-রাজনীতির ময়দানে তর্ক বিতর্ক শুরু হয়েছে। ছবি নজরে পড়তেই তৃণমূল কংগ্রেসের নেতা কুণাল ঘোষ (Kunal Ghosh) কটাক্ষের সুরে বেঁধেছেন বিরোধী শিবির বিজেপিকে। সোশ্যাল মিডিয়ায় একটি পোস্ট করে তৃণমূল নেতা লিখেছেন, “বাংলার SSCর পরীক্ষা দিতে আজ হাজির যোগীরাজ্যসহ ভিনরাজ্য, ডবল ইঞ্জিন সরকারের রাজ্যের কর্মপ্রার্থীরা। অনেকে বলছেন ওখানে চাকরি নেই। ঠিকমত পরীক্ষা হয় না। বারবার স্থগিত হয়েছে। ইত্যাদি। তাঁরা এখানে পরীক্ষা দিতে এসেছেন। কিছু বুঝলেন?”

আরও পড়ুন: বৃষ্টি নাকি ভ্যাপসা গরম! রবিবার কেমন থাকবে আবহাওয়া?

উল্লেখ্য, এই পোস্ট করে তৃণমূল নেতা ফের একবার বিজেপিকে স্মরণ করিয়ে দিলেন যে বাংলায় এখনও চাকরি রয়েছে। বাংলার চাকরির উপরে বিজেপি শাসিত রাজ্যের অনেক পরীক্ষার্থীই নির্ভরশীল। কারণ পরীক্ষার্থীরা নিজের মুখেই স্বীকার করছেন যে তাঁদের রাজ্যে চাকরি নেই। পরীক্ষাও ঠিক মতো হয় না।

তিনি আরও লিখেছেন, “প্রসঙ্গত, এখানে কেউ বলেনি বাংলার চাকরির পরীক্ষা শুধু বঙ্গবাসী দিতে পারবে। কেউ হয়রান করেনি। অপমান করেনি। বাধা দেয়নি।” উল্লেখ্য, বহুদিন ধরেই ভিনরাজ্যে বাংলা-বাঙালি অত্যাচার নিয়ে প্রতিবাদে নেমেছে রাজ্যের শাসক দল। কারণ ভিনরাজ্যে কাজ করতে যাওয়া বাংলার পরিযায়ী শ্রমিকদের বাংলায় কথা বলার অপরাধে বাংলাদেশি বলে দাগিয়ে দেওয়ার অভিযোগ উঠছে। চলছে অমানবিক অত্যাচার। তবে উত্তরপ্রদেশ বিহারের মতো রাজ্য থেকে পরীক্ষা দিতে আসা পরীক্ষার্থীদের যে কোনও রকম হেনস্থার শিকার হতে হবে না এটাই নিজের পোস্টে স্পষ্ট করলেন কুণাল ঘোষ। এই পোস্ট করেই বিরোধী শিবির একরকম খোঁচা দিলেন কুণাল। বুঝিয়ে দিলেন যে এই রাজ্যে অত্যাচার বা হেনস্থার মুখে পড়তে হবে না ভিনরাজ্যের পরীক্ষার্থীদের। তাঁরা যে বাংলায় নিরাপদ সেটাই ফের একবার স্পষ্ট করলেন।

দেখুন অন্য খবর